Bedrywighede verloop vlot by Pta-dieretuin ondanks stakingOlifante by die Pretoriase dieretuin (Foto: NZG, Facebook) Die Pretoriase dieretuin het Sondag gesê bedrywighede verloop glad en daar word omgesien na die welstand van die diere en die veiligheid van die besoekers, ondanks ŉ staking deur dieretuin-werkers. Personeellede wat verbonde is aan die National Trade Union Congress (NTUC) het Saterdagmiddag om 12:00 begin staak. Die dispuut hou verband met ŉ ooreenkoms wat in 2009 onderteken is tussen die dieretuin en verskeie vakbonde wat betref ŉ sewe dag werksweek. Die NTUC eis nou dat dié ooreenkoms gekanselleer word, en dat werknemers oortydbetaling moet ontvang wanneer hulle oor naweke werk. “Die dieretuin kan nie aan die eise van die vakbond voldoen nie,” het Clifford Nxomani, besturende direkteur van die dieretuin, gesê. “Die dieretuin is sewe dae van die week oop. Dit is onpraktiese en finansieel nie moontlik om aan die vakbond se eise te voldoen nie. Ons het al ŉ paar keer met die werknemers gesels in ŉ poging om die saak op te los. Kragtens ons ooreenkoms word Saterdae beskou as normale werksdae en werknemers ontvang oortydbetaling vir Sondae.” Voorvalle waar stakers Sondagoggend die ingang na die dieretuin versper het en rommel gestrooi het, is dadelik aangespreek. Die stakers het om 12:00 verdaag nadat die Suid-Afrikaanse Polisiediens hulle ingelig het dat die regulasies van die Wet op Samekomste oortree word. “Die dieretuin wil graag die publiek verseker dat daar na die welstand van die diere en die veiligheid van die besoekers omgesien word terwyl die staking voortduur. Al die diere word versorg en daar is baie beperkte impak op ander besoekersdienste,” het Nxomani bygevoeg.